Viite: Lausuntopyyntö, LVM/2096/03/2015, 18.4.2016

**Kirjallinen asiantuntijalausunto Liikenne- ja viestintäministeriön luonnoksesta hallituksen esitykseksi liikennekaareksi sekä eräiksi siihen liittyviksi laeiksi (LVM/2096/03/2015)**

Coreorient Oy kiittää mahdollisuudesta antaa asiantuntijalausunto liikennekaaren luonnoksesta.

Esityksen tavoitteena on luoda edellytykset uuden teknologian, digitalisaation ja uusien liiketoimintamallien käyttöönotolle liikennesektorilla. Esityksellä muutettaisiin nykytilaa, jossa liikenteen markkinat ovat vahvasti säännellyt ja julkisin toimin ohjatut. Samalla edistettäisiin liikennepalveluiden syntymistä asiakaslähtöisesti, markkinaehtoisesti ja terveen kilpailun pohjalta.

**Coreorient Oy esittää Liikenne- ja viestintäministeriön luonnoksesta asiantuntijalausuntonaan seuraavaa:**

Coreorient Oy katsoo luonnoksen edistävän resurssitehokkaiden ja asiakaslähtöisten uusien liikenneratkaisuiden nykyistä helpompaa käyttöönottoa.

Coreorient Oy kannattaa PiggyBaggy-tavarakimppakyytipalvelun toimintaa koskevaa luonnoksen sisältöä. On hyvä, että vaatimus tavaraliikenneluvasta poistuu kimppakyytiperiaatteella tapahtuvista pienimuotoisista ja ei-ammattimaisista tavarankuljetuksista, vaikka näistä suoritettaisiin korvaus kuljetuksen tilaajan ja suorittajan välillä. Samoin on hyvä, että luonnoksessa todetaan selkeästi, että välityspalvelun kautta kuljetuksen tilaava ei ole työnantaja-asemassa kuljettajaan eikä hänelle synny työsuhteeseen liittyviä velvoitteita. Välityspalvelulle asetettava liikenneluvan selvitysvelvollisuus ja liikennekaaren ulkopuolelle jäävä, mutta esityksessä huomioitu, harmaan talouden torjuntaan liittyvä ansioiden ilmoittaminen verottajalle välityspalvelun käyttäjän puolesta on linjassa PiggyBaggy-tavarakimppakyytipalvelun toimintamallin ja käyttäjiltä saadun palautteen kanssa.

Tavaraliikennelain lisäksi tavaroiden kuljetusta säätelee tiekuljetussopimuslaki, johon luonnos ei esitä muutoksia. Kuluttajien päättäessä pyytää tai tarjota apua tavaroiden kuljettamiseksi mahdollisesti hyvin spontaanistikin omien arkitoimiensa tai liikkumisensa ohessa on tärkeää, että tiekuljetussopimuslaki ei nouse esteeksi kuljetusten toteutumiselle. Lain 6§ mukaan osapuolet voivat sopia, että kuljetuksesta ei tehdä rahtikirjaa. Kuitenkin esim. seuraavat kohdat eivät sovellu kuluttajien oman reittinsä varrella muussa kuin ansaintatarkoituksessa tekemiin kuljetuksiin:

* 1§: On ongelma, jos vastikkeellisuutta on korvaus vapaaehtoistyön kustannuksista (polttoaine)
* 5§: Lain pakottavuus tarkoittaa, että osapuolet eivät voi sopia toisin alla luetelluista asioista
* 12§: Lähettäjän oikeus vaatia, että kuljettaja tarkastaa tavaran kokonaispainon
* 17§: Lähettäjän oikeus määrätä kuljetukselle uuden määräpaikan, mutta ei toista vastaanottajaa
* 18§ ja 19§: viitaten edelliseen 17§
* 20§: Vastaanottajan oikeus vaatia, että kuljettaja luovuttaa tavaran kuittia vastaan
* 26§: Kuljettajan oikeus myydä kuljetettava tavara, tässä voi olla tulkintaongelmia
* 32§: Kuluttajan kuljettaessa yksittäistä tavaraa korvausvastuun rajoitus 20€/kg on ongelmallinen
* 33§: Tavaran arvon ilmoittaminen toiselle kuluttajalle (vs. vakuutusyhtiölle) voi olla ongelma
* 46§: Jos kaksi kuluttajaa kuljettaa tavaraa peräkkäin erillisin sopimuksin, kuitti on ongelma

Välityspalvelu voi verotietojen ilmoittamisen lisäksi huolehtia käyttäjien turvallisuudesta valvomalla välitettyjen kuljetusten toteutumista ja ongelmatilanteita. Väärinkäytöstapauksissa olisi kansalaisen kannalta tärkeää, että sähköisen rikosilmoituksen voisi tällöin tehdä helposti asianomistajan puolesta.

Luonnoksessa on myös esitetty välityspalvelun määritelmä, joka perustuu kuljetusten välittämiseen korvausta vastaan. Määritelmän ulkopuolelle jäisivät siten esimerkiksi sellaiset palvelut, joissa välitetään kuljetuksia ja palveluntarjoaja tarjoaa esimerkiksi mainostilaa palvelunsa yhteydessä, mutta ei saa korvausta kuljetusten välittämisestä. Tavarankuljetusten osalta tämä mahdollistaa käytännössä määritelmän ulkopuolelle jäävän kuljetusten välitystoiminnan esim. kuljetettaessa vähittäiskaupan tai kaupallisen tavarankuljetusyrityksen paketteja korvausta vastaan esittämällä palvelussa näiden logot tai nimet, vaikka kyseiset yritykset olisivat myös kuljetusten tilaajia tai kuljetuksista muuten hyötyviä tahoja. Vastaava henkilökuljetuspuolen esimerkki on yhdistämispalvelun osana tarjottava välitystoiminta, jossa peritään maksu yhdistämispalvelun tai liikkumisketjun muun osapuolen logon tai nimen esittämisestä.

Kunnioittaen,

Coreorient Oy

**Harri Paloheimo**

Toimitusjohtaja